Dragi naši učenici,

Danas je prvi dan jedne nove, neočekivane i neželjene ere u vašem školovanju, ali i u vašim životima.

Obraćamo vam se s nadom i uvjerenjem da ćete razumjeti ozbiljnost situacije u kojoj se svi nalazimo i koja od svih nas traži odgovornost, racionalnost i solidarnost.

Stoga vas molimo da se svatko od vas, u ovim kriznim i teškim vremenima, ponaša ODGOVORNO I SOLIDARNO unutar svojih okvira i mogućnosti.

To za svakog od nas znači sljedeće:

1. Smanjite socijalne kontakte s drugim osobama - to je oblik odgovornosti prema sebi i drugima.

2. Boravak izvan kuće svedite na minimum - posebice izbjegavajte boravak u javnim zatvorenim prostorima – i to je oblik odgovornosti prema sebi i drugima.

3. Brinite i pomognite, koliko možete, starima, nemoćnima i kroničnim bolesnicima jer su najugroženiji, ali pritom budite oprezni da ne ugrozite sebe – to je oblik solidarnosti koju svi moramo međusobno iskazati.

4. Zahvalite i olakšajte koliko možete svima onima koji moraju raditi da bi se mi osjećali sigurno i zaštićeno: posebice to vrijedi za zdravstvene radnice i radnike, ali i one u trgovini, komunalnim uslugama, medijima i svim drugim službama.

5. Komunicirajte s obitelji i prijateljima, pratite službene obavijesti i ne nasjedajte na lažne vijesti i širenje panike.

6. Pratite on-line nastavu i cijenite napore da škola dođe u vaše domove.

Ali pritom razumijte da vaše obrazovanje najviše ovisi o vama samima i ozbiljnosti kojom ćete mu se posvetiti. Stoga svoj boravak u kući iskoristite za ulaganje u sebe. Učite, čitajte, gledajte dobre filmove, razmjenjujte informacije sa svojim kolegama i nastavnicima.

7. Imate naše kontakte i obratite nam se s povjerenjem kada god želite, trebate i hoćete.

8. Tako se počnite ponašati ODMAH jer jedino na taj način ćemo zaustaviti epidemiju i vratiti se u svakodnevni život.

Držite nam se i čuvajte

Vaši nastavnici